Τα συναισθήματα της Ουρανίας

Η Ουρανία γύρισε από το σχολείο πολύ αναστατωμένη. Στο διάλειμμα είχε δει την καλύτερή της φίλη, τη Μαρία, να παίζει με άλλα παιδιά στην αυλή. Όταν πλησίασε για να παίξει κι εκείνη μαζί τους, η Μαρία έφυγε τρέχοντας, χωρίς να της πει τίποτα.

Η Ουρανία ένιωσε πως η φίλη της την αγνόησε.

«Καλά, ούτε μια κουβέντα δεν μου είπε!» σκέφτηκε.

Μόλις μπήκε στο σπίτι, άφησε απότομα την τσάντα της στο πάτωμα.

«Πώς πέρασες σήμερα;» τη ρώτησε η μητέρα της.

«Δεν θέλω να το συζητήσω!» απάντησε εκείνη φωνάζοντας και ανέβηκε στο δωμάτιό της.

Έκλεισε την πόρτα δυνατά, πέταξε το μολύβι που κρατούσε πάνω στο γραφείο και κάθισε στο κρεβάτι με τα χέρια σταυρωμένα. Για λίγη ώρα, πίστεψε ότι θα ένιωθε καλύτερα. Όμως, άλλες δυσάρεστες σκέψεις άρχισαν να γυρίζουν στο μυαλό της.

«Κι αν δεν θέλει πια να κάνουμε παρέα;»

«Κι αν αύριο δεν μου μιλήσει καθόλου;»

Η καρδιά της άρχισε να χτυπά πιο γρήγορα και δεν μπορούσε να μείνει ακίνητη. Σηκώθηκε και περπατούσε πάνω κάτω στο δωμάτιο. Μετά από λίγο, πρόσεξε μια ζωγραφιά που είχε φτιάξει μαζί με τη Μαρία. Την πήρε στα χέρια της και θυμήθηκε πόσο όμορφα περνούσαν μαζί. Ένας κόμπος ανέβηκε στον λαιμό της.

«Μακάρι να μην είχε συμβεί όλο αυτό...» ψιθύρισε.

Έμεινε σιωπηλή για λίγη ώρα κοιτάζοντας από το παράθυρο. Έπειτα, πήρε μερικές βαθιές ανάσες και προσπάθησε να σκεφτεί πιο ψύχραιμα.

«Ίσως να υπάρχει κάποιος λόγος που έφυγε τόσο βιαστικά», σκέφτηκε.

Εκείνη τη στιγμή ακούστηκε το κουδούνι της πόρτας. Λίγο αργότερα, η μητέρα της φώναξε:

«Ουρανία, κάποια ήρθε να σε δει!»

Η Ουρανία κατέβηκε τις σκάλες και είδε τη Μαρία στην πόρτα.

«Συγγνώμη που έφυγα έτσι στο διάλειμμα.», είπε η φίλη της. «Η δασκάλα με φώναξε και έτρεξα χωρίς να προλάβω να σου μιλήσω.»

Η Ουρανία χαμογέλασε.

«Νόμιζα ότι δεν ήθελες πια να κάνουμε παρέα», είπε.

«Φυσικά και θέλω!» απάντησε η Μαρία.

Τα δύο κορίτσια αγκαλιάστηκαν και άρχισαν να γελούν μαζί. Η Ουρανία ένιωσε σαν να έφυγε από πάνω της ένα μεγάλο βάρος. Το απόγευμα, που είχε ξεκινήσει τόσο δύσκολα, τελείωσε με χαμόγελα και αγκαλιές.